Virallinen lehti nro C 341 , 29/11/1999 s. 0070



KIRJALLINEN KYSYMYS E-0242/99 esittäjä(t): Ulf Holm (V) komissiolle (12. helmikuuta 1999) Aihe: CE-merkintä johtaa kuluttajia harhaan CE-merkintä kiinnitetään muun muassa leluihin, kypäriin ja elektronisiin laitteisiin. Tämä tarkoittaa sitä, että valmistaja takaa, että tuote täyttää EU:n yhteiset turvallisuusvaatimukset. Tuotteiden turvallisuusvaatimusten täyttymistä ei kuitenkaan valvota tehtaissa, vaan sen suorittavat tarkastajat tuotteita myyvissä liikkeissä. Ruotsin kuluttajaviraston asiantuntijat ovat arvioineet, että noin 30 prosenttia CE-merkityistä myynnissä olevista leluista on merkitty virheellisesti. Myös vilppiä harjoitetaan laajalti, ja tämän vuoksi kuluttajat tuudittautuvat petolliseen turvallisuuden tunteeseen. Mihin toimiin komissio aikoo ryhtyä, jotta CE-merkintäjärjestelmä olisi todellinen turvallisuudentae kuluttajille? Komission jäsenen Martin Bangemanninkomission puolesta antama vastaus (25. maaliskuuta 1999) Tuotteet, esim. lelut ja kodinkoneet, jotka kuuluvat uuden ja kokonaisvaltaisen lähestymistavan (neuvoston 7. toukokuuta 1985 antama päätöslauselma(1) uudesta lähestymistavasta teknisen yhdenmukaistamisen ja standardoinnin alalla) perusteella laadittujen teknistä yhdenmukaistamista koskevien direktiivien soveltamisalaan, voidaan saattaa markkinoille ainoastaan, jos ne täyttävät asianomaisten direktiivien olennaiset vaatimukset erityisesti turvallisuuden osalta. Uuden lähestymistavan mukaan tuotteiden vaatimustenmukaisuuden arviointi kuuluu valmistajalle tai maahantuojalle direktiiveissä säädettyjen menettelyjen mukaisesti, joihin tarvittaessa voivat osallistua ilmoitetut laitokset (riippumattomat kolmannet osapuolet). CE-merkintä tuotteessa kertoo, että menettelyä on noudatettu. Komissio arvioi, että vaatimusten täyttymättä jääminen ja CE-merkin perusteeton käyttö ovat asioita, jotka voidaan korjata tiedottamalla valmistajille ja maahantuojille näiden velvollisuuksista ja valvomalla markkinoita nykyistä paremmin. Markkinoiden valvontaa voidaan suorittaa eri tavoin ja eri paikoissa. Se ei siis rajoitu lopulliseen myyntipaikkaan. Lelujen turvallisuutta koskevan jäsenvaltioiden lainsäädännön lähentämisestä 3. toukokuuta 1988 annetun neuvoston direktiivin 88/378/ETY(2) 12 artiklan mukaan tarkastuksesta vastuussa olevalla viranomaisella on pyynnöstä oikeus päästä valmistus- tai varastointipaikkaan. Direktiivien vaatimuksia, myös markkinoiden valvontavelvollisuutta, selitetään uutta lähestymistapaa koskevassa oppaassa, joka on tarkoitus julkaista lähiaikoina. Markkinoiden valvonta kuuluu jäsenvaltioille, joilla on oltava tarvittavat valtuudet yhteisön oikeuden noudattamisen, myös kuluttajien turvallisuuden varmistamiseksi. Valvonta voi tapahtua joko valmistuspaikassa tai myyntipisteissä. Komissio on myös sitoutunut tekemään aloitteita tuotemarkkinoiden valvonnan tehostamiseksi yhtenäismarkkinoiden edistämistä koskevan toimintasuunnitelman(3) mukaisesti. Yksi näistä aloitteista on kansallisten markkinoiden valvontaviranomaisten keskinäinen vierailuohjelma(4), joka on paraikaa käynnissä. Sen avulla on tarkoitus tunnistaa markkinoiden kansallisten valvontajärjestelmien heikkoudet ja tehdä niihin parannuksia. (1) EYVL C 136, 4.6.1985. (2) EYVL L 187, 16.7.1988. (3) Komission tiedonanto Eurooppa-neuvostolle CSE(97)1 lopullinen. (4) Ohjelma kattaa lelut, henkilönsuojaimet, koneet, matalajännitelaitteet ja sähkömagneettisen yhteensopivuuden.